To civile er dræbt og fem politifolk er såret efter weekendens terrorangreb. Men det kunne være gået meget værre, påpeger Hans-Jørgen Bonnichsen, tidligere operativ chef ved Politiets Efterretningstjeneste, PET.

I hans foreløbige vurdering godkender han politiets indsats - på trods af, at den formodede gerningsmand formåede at slå til to gange med flere timers mellemrum.

»Politiets indsats vil komme under lup, og der vil uden tvivl blive stillet mange kritiske spørgsmål, helt berettiget. Men man skal være opmærksom på, at det er lykkedes at finde og uskadeliggøre den formodede gerningsmand inden for mindre end et døgn,« siger den tidligere PET-chef.

»Hvis jagten var fortsat i flere dage, som man så efter terrorangrebene i Paris, ville det have skabt en angst og frygt i samfundet, der ikke ville være til at bære,« tilføjer han.

At gerningsmanden kunne holde sig under politiets radar i flere timer og slå til igen efter det første angreb hænger muligvis sammen med, at han har handlet på egen hånd, mener Bonnichsen.

»Den ensomme ulv er altid en udfordring. Han lader sig ikke styre af andre og har alle sine planer inde i hovedet. Det er svært for politiet at følge hans tankegang. Man kan lave lige så mange planer og øvelser, men et enkelt fejlskøn, eller få minutters forsinkelse, så går det galt,« siger han.

Den tidligere PET-chef hæfter sig også ved, at to politifolk stod vagt ved synagogen i det indre København, hvor terroristen skød og dræbte en frivillig vagtmand fra det jødiske samfund.

»Man kan altid diskutere bagefter, om man kunne have gjort mere, men man må konstatere, at der var to politifolk, der var parat til at sætte deres egne liv på spil for at beskytte synagogen,« siger han.

De to politifolk ved synagogen blev lettere såret, mens den 37-årige vagtmand, der kontrollerede gæsterne ved en konfirmation i det jødiske menighedshus, blev dræbt på stedet.

BNB